**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 20.02.2022, ora 08.00 – 21.03.2022, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 21.03.2022, ora 07.00**

**RÂURI**

Debitele au fost în general staționare, exceptând râurile din bazinele: Crişuri, Timiş, Bârzava, Caraş, Nera, Cerna unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-60%, mai mici (sub 30% din normalele lunare) pe râurile din bazinele hidrografice: Crasna, Crișul Negru, Târnave, Moravița, Nera, Vedea, Putna, Rm. Sărat, bazinele superioare ale Mureșului, Timișului, Argeșului, bazinele inferioare ale Jiului și Oltului, pe afluenții Prutului, Trotușului, Buzăului și pe unele râuri din Dobrogea.

Formațiunile de gheață (gheață la maluri, năboi, pod de gheață) existente pe râurile din zonele montane din nordul, centrul și estul țării s-au menținut fără modificări importante.

S-au menținut curgerile de năboi (zăpadă înghețată în albie) pe râurile din bazinul superior al Bistriței (afluent al Siretului).

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în general staționare.

Formațiunile de gheață (gheață la maluri, năboi, pod de gheață) existente se vor menține fără modificări importante.

Nivelurile pe râuri la stațiile hidrometrice se vor situa sub **COTELE DE ATENȚIE**.

**A.B.A. Prut-Bârlad**

Județul Vaslui:

* Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

Judetul Iași

* Se mențin prevederile din „Planul de restricții și folosire a apei în perioade deficitare”, treapta a II-a pentru: S.C. PISCICOLA S.RL. Iasi, S.C. Noralex S.A. Iasi si S.C. CC & PES S.R.L. Iasi, prin reducerea debitelor la sursa (r.Miletin – ac.Halceni).

**DUNĂRE**

Debitul la intrarea în țară (secțiunea Baziaș) în intervalul 20.03.2022 – 21.03.2022 a fost staționar, având valoarea de 3300 m3/s, sub media multianuală a lunii martie (6700 m3/s).

În aval de Porţile de Fier debitele au fost în creştere pe sectorul Gruia – Bechet și în scădere pe sectorul Corabia – Tulcea.

Debitul la intrarea în țară (secțiunea Baziaș) va fi în creştere (3400 m3/s).

Pe sectorul aval de Porțile de Fier debitele vor fi în creștere pe sectorul Gruia – Tr. Măgurele și în scădere pe sectorul Zimnicea – Tulcea.

**2.** **Situația meteorologică în intervalul 20.03.2022, ora 08.00 – 21.03.2022, ora 06.00**

**ÎN ŢARĂ**

Vremea a fost predominant frumoasă și s-a încălzit în cea mai mare parte a țării. Cerul a fost variabil, mai mult senin în a doua parte a nopții. Vântul a suflat slab și moderat, temporar cu intensificări în regiunile estice și sud-estice, unde local, rafalele au depășit 45...50 km/h. Stratul de zăpadă era prezent în cea mai mare parte a zonei montane și măsura *-în platformele staţiilor meteo-* până la 240 cm în Munţii Făgăraş, la peste 2000 m altitudine. Temperaturile maxime s-au încadrat între 4 grade la Sulina și Întorsura Buzăului și 12 grade la Iași. La ora 6 valorile termice erau cuprinse între -11 grade la Miercurea Ciuc și 3 grade la Dumbrăvița de Codru și Constanța-Dig. Pe parcursul nopții, local, s-a produs brumă.

*OBSERVAȚII: de ieri de la ora 6 a fost în vigoare o singură atenționare cod galben pentru fenomene meteorologice periculoase imediate, emisă de către CNPM pentru Muntenia.*

**LA BUCUREŞTI**

Vremea a fost predominant frumoasă și s-a încălzit. Cerul a fost variabil, mai mult senin în a doua parte a nopții. Vântul a suflat slab și moderat, cu ușoare intensificări după-amiaza, când la rafală s-au atins viteze de până la 40...45 km/h. Temperatura maximă a fost de 9 grade la Afumați și de 10 grade la Filaret și Băneasa. La ora 6 se înregistrau -5 grade în Băneasa și -2 grade la Filaret și Afumați.

**3. Prognoza meteorologică în intervalul 21.03.2022, ora 08.00 – 22.03.2022, ora 08.00**

**ÎN ŢARĂ**

Vremea va fi predominant frumoasă și se va încălzi ușor. Cerul va fi variabil în regiunile sudice și mai mult senin în restul teritoriului. Vântul va sufla slab şi moderat, pe alocuri cu unele intensificări la munte, în jumătatea de est a Munteniei, în Dobrogea şi în Moldova, cu viteze, în general, de 40...50 km/h., precum şi la munte, cu rafale mai mari noaptea, de peste 65...75 km/h pe crestele Carpaţilor Meridionali și Orientali. Temperaturile maxime se vor încadra între 6 și 14 grade, iar cele minime între -6 și 4 grade. Noaptea se va forma brumă, local în jumătatea de vest a teritoriului și pe arii mai restrânse în rest, iar cu precădere în regiunile estice, izolat se va semnala ceață.

**LA BUCUREŞTI**

Vremea va fi predominant frumoasă și se va încălzi ușor. Cerul va fi variabil, mai mult senin în prima parte a zilei. Vântul va sufla moderat, cu viteze la rafală de până la 35...40 km/h. Temperatura maximă va fi de 11...12 grade, iar cea minimă, semnificativ mai ridicată decât în noaptea precedentă, va fi de 3...4 grade, mai scăzută în zona preorășenească, spre 1 grad.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Mass Media*** informează despre producerea, în data de 20.03.2022, unui incendiu puternic la un depozit de material lemnos situat în orașul Teiuș, jud Alba, care se manifestă pe o suprafață de aproximativ 150 mp, cu degajare de fum în atmosferă. I.S.U. Alba intervine pentru localizare și lichidare cu trei autospeciale cu apă şi spumă, un echipaj SMURD B2 şi o autospecială cu apă şi spumă de la Serviciul Voluntar pentru Situatii de Urgentă Teiuș. Nu se cunosc cauzele declanșatoare. Nu s-au raportat victime. Vom reveni cu informații suplimentare.

1. **În domeniul solului și vegetației**

***Administrația Rezervației Biosfera Deltei Dunării*** informează telefonic despre producerea, în data de 19.03.2022, ora 18.30, unui incendiu de vegetație uscată în zona-tampon Sacalin-Zătoane, fluviul Dunărea-brațul Sfântu Gheorghe (km fluvial 14), județul Tulcea. Incendiul este în desfășurare. Nu sunt obiective economice in zonă. Nu se cunosc cauzele declanșatoare. Vom reveni cu informații suplimentare.

***Administrația Rezervației Biosfera Deltei Dunării*** informează telefonic despre producerea, în data de 20.03.2022, ora 14.00, unui incendiu de vegetație uscată în zona de SV a Pădurii Caraorman, braț Sf. Gheorghe-, lac Erenciuc, județul Tulcea. Pădurea Caraorman se afla la cca 3 km de focar. Incendiul este în desfășurare. Nu sunt obiective economice in zonă. Nu se cunosc cauzele declanșatoare. Vom reveni cu informații suplimentare.

***Administrația Rezervației Biosfera Deltei Dunării*** informează telefonic ca in 20.03.2022, ora 15.00, s-a stins de la sine incendiul de vegetație uscata (stuf, papura) izbucnit in 19.03.2022, ora 12.00, în zona cuprinsă între mal stâng canal Dunavăț si mal drept canal Dranov, județul Tulcea. Incendiul s-a manifestat pe cca 120 ha. Nu s-au raportat mortalități la păsări si reptile. Nu se cunosc cauzele declanșatoare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.